Lukuaika noin 2 min

EU haluaa sosiaalisen median palvelut aiempaa paremmin vastuuseen alustoilla levitettävästä sisällöstä. Laiton sisältö pitää poistaa jo ennen kuin sillä on mahdollisuus levitä verkossa, kirjoittaa TechCrunch.

EU-komissio on uhannut jo aiemmin tiukentavansa lainsäädäntöä, mikäli palvelut eivät sen mielestä täytä tehtäväänsä riittävällä tehokkuudella. Nyt sorvataan digitaalisen yhtenäismarkkinan lainsäädäntöä, joka sisältää myös esimerkiksi uuden tekijänoikeuslain.

Komission esityksessä palvelut velvoitettaisiin seulomaan sisältöä aiempaa rajummin. EU listaa laittoman sisällön otsikon alle runsaasti eri osa-alueita: sisältöä valvomalla on tarkoitus suitsia niin vihapuhetta, terrorismia, lasten hyväksikäyttöä kuin tekijänoikeuksien alaisen materiaalin levittämistä.

Komission mukaan aineiston poistamisen tulee olla nopeaa, luotettavaa ja tehokasta. Materiaalin havaitsemisen, poistamisen ja estämisen tulee lisäksi olla proaktiivista ja siinä tulee käyttää automaattista havainnointia ja suodattamista.

Erityisesti lainsäädäntö tulee vaikuttamaan videopalvelu YouTuben toimintaan.

Tällä hetkellä alalla on käytössä esimerkiksi vapaaehtoisuuteen perustuva vihapuheen ehkäisemiseen tähtäävä käytäntö. Komissio haluaisi parantaa toiminnan tehoa velvoittamalla palveluita analysoimaan sisältöä jo etukäteen.

Aiempi tekijäinoikeuslaki on vuodelta 2001. Nyt lakiin tulevat uudistukset tietävät kovia panostuksia esimerkiksi algoritmipohjaiseen tunnistukseen. Se ei ole kuitenkaan suurin ongelma.

TechCrunchin mukaan komission ohjeistus käytännössä pakottaa firmat tekemään isoja päätöksiä materiaalin laillisuudesta aikapaineen alla. Tämä tulee aiheuttamaan suuria ongelmia, sillä rajanveto on joskus vaikeaa.

Lisäksi lain tiukka tulkinta aiheuttaa käytännön ongelmia, sillä se tarkoittaisi YouTuben kaltaisen videopalvelun lisäksi myös muita alustoja, joissa ”välitetään suuria määriä käyttäjien tuottamaa sisältöä”.

Suomen Kuvalehden haastatteleman Saksan piraattipuolueen europarlamenttiedustaja Julia Redan mukaan lain piiriin voisi kuulua jopa Tinderin kaltainen sovellus.

Lähde: Tivi